CELEX: 32021R0966
Language: el
Date: 2021-06-11 00:00:00
Title: Εκτελεστικός κανονισμός (ΕΕ) 2021/966 της Επιτροπής της 11ης Ιουνίου 2021 για τη χορήγηση στο Πράσινο Ακρωτήριο προσωρινής παρέκκλισης από τους κανόνες προτιμησιακής καταγωγής οι οποίοι προβλέπονται στον κατ’ εξουσιοδότηση κανονισμό (ΕΕ) 2015/2446, όσον αφορά παρασκευάσματα και κονσέρβες φιλέτων τόνου, παρασκευάσματα και κονσέρβες φιλέτων από σκουμπρί, καθώς και παρασκευάσματα και κονσέρβες φιλέτων από βαρελάκι ή κοπάνι

17.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 214/34
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/966 ΤΗΣ ΕΠΙΤΡΟΠΗΣ
         της 11ης Ιουνίου 2021
         για τη χορήγηση στο Πράσινο Ακρωτήριο προσωρινής παρέκκλισης από τους κανόνες προτιμησιακής καταγωγής οι οποίοι προβλέπονται στον κατ’ εξουσιοδότηση κανονισμό (ΕΕ) 2015/2446, όσον αφορά παρασκευάσματα και κονσέρβες φιλέτων τόνου, παρασκευάσματα και κονσέρβες φιλέτων από σκουμπρί, καθώς και παρασκευάσματα και κονσέρβες φιλέτων από βαρελάκι ή κοπάνι
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 64 παράγραφος 6 και το άρθρο 66 στοιχείο β),
         Εκτιμώντας τα ακόλουθα:
         
                     (1)
                  
                  
                     Το Πράσινο Ακρωτήριο είναι χώρα που επωφελείται από το ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση που προβλέπεται στο άρθρο 1 παράγραφος 2 στοιχείο β) του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου (2), το οποίο αναφέρεται ως σύστημα γενικευμένων προτιμήσεων (ΣΓΠ+). Οι κανόνες προτιμησιακής καταγωγής για τους σκοπούς του Συστήματος Γενικευμένων Προτιμήσεων (ΣΓΠ), εκτός από τους διαδικαστικούς κανόνες, καθορίζονται στον κατ’ εξουσιοδότηση κανονισμό (ΕΕ) 2015/2446 της Επιτροπής (3).
                  
               
                     (2)
                  
                  
                     Με επιστολή της 18ης Μαρτίου 2020, το Πράσινο Ακρωτήριο υπέβαλε αίτημα για παράταση των προσωρινών παρεκκλίσεων από τους κανόνες προτιμησιακής καταγωγής που προβλέπονται στον κατ’ εξουσιοδότηση κανονισμό (ΕΕ) 2015/2446, οι οποίες είχαν χορηγηθεί με τους εκτελεστικούς κανονισμούς (ΕΕ) 2019/561 (4) και (ΕΕ) 2019/620 της Επιτροπής (5). Το αίτημα αφορούσε ετήσια ποσότητα 5 000 τόνων παρασκευασμάτων ή κονσερβών φιλέτων τόνου, 3 000 τόνων παρασκευασμάτων ή κονσερβών φιλέτων από σκουμπρί και 1 000 τόνων παρασκευασμάτων ή κονσερβών φιλέτων από βαρελάκι ή κοπάνι. Σύμφωνα με τη ζητούμενη παρέκκλιση, τα εν λόγω προϊόντα θα θεωρούνταν καταγωγής Πράσινου Ακρωτηρίου, ακόμη και αν είχαν παραχθεί από μη καταγόμενα ψάρια.
                  
               
                     (3)
                  
                  
                     Το Πράσινο Ακρωτήριο υποστήριξε το αίτημά του για παράταση των εν λόγω παρεκκλίσεων επικαλούμενο τα επιχειρήματα που είχαν προβληθεί για προηγούμενα αιτήματα, τα οποία ισχυρίζεται ότι εξακολουθούν να ισχύουν, δηλαδή τις χαμηλές ποσότητες τόνου και σκουμπριού που αλιεύονται στα χωρικά του ύδατα, τις σπάνιες αλιευτικές δυνατότητες εκτός των χωρικών υδάτων του και την περιορισμένη διάρκεια της αλιευτικής περιόδου. Ένα άλλο στοιχείο που επισημαίνεται στο αίτημα είναι ότι το Πράσινο Ακρωτήριο ανέπτυξε πρόσφατα τις λιμενικές του υποδομές. Ως αποτέλεσμα, είναι δυνατή η διακίνηση μεγαλύτερων ποσοτήτων ιχθύων ώστε να εφοδιάζεται ο τοπικός κλάδος μεταποίησης ιχθύων για να διατηρήσει τις παραγωγικές του ικανότητες. Τέλος, στο αίτημα υπογραμμίζονται οι δυσκολίες που αντιμετωπίζει το Πράσινο Ακρωτήριο ως αποτέλεσμα καθυστερήσεων στην έναρξη εφαρμογής της συμφωνίας οικονομικής εταιρικής σχέσης μεταξύ της Ευρωπαϊκής Ένωσης και της Δυτικής Αφρικής. Το Πράσινο Ακρωτήριο αναπτύσσει επιχειρηματολογία για να τονίσει την ανάγκη του για παρέκκλιση από τους κανόνες του ΣΓΠ σχετικά με την προτιμησιακή καταγωγή, ώστε να αντισταθμιστεί το γεγονός ότι δεν είναι ακόμη δυνατή η επίκληση των ποσοστώσεων καταγωγής ή των κανόνων σώρευσης δυνάμει της συμφωνίας οικονομικής εταιρικής σχέσης, η οποία δεν εφαρμόζεται ακόμη προσωρινά.
                  
               
                     (4)
                  
                  
                     Η παρέκκλιση που προβλέπεται στο άρθρο 64 παράγραφος 6 του κανονισμού (ΕΕ) αριθ. 952/2013 (ενωσιακός τελωνειακός κώδικας) έχει προσωρινό χαρακτήρα και υπόκειται σε βελτιωμένη συμμόρφωση με τους κανόνες καταγωγής για τα σχετικά προϊόντα και με την απαίτηση σχετικά με τη διοικητική συνεργασία. Για να είναι σε θέση να διαχειριστεί μια τέτοια παρέκκλιση από τους κανόνες προτιμησιακής καταγωγής, η αιτούσα χώρα πρέπει να συμμορφώνεται με τους κανόνες καταγωγής για τα σχετικά προϊόντα και με τις σχετικές διαδικασίες και πρέπει να μεριμνά για καλή διοικητική συνεργασία.
                  
               
                     (5)
                  
                  
                     Εν προκειμένω, οι δράσεις παρακολούθησης που πραγματοποίησε η Ευρωπαϊκή Επιτροπή κατά τα τελευταία έτη στο πλαίσιο της παρέκκλισης που χορηγήθηκε σύμφωνα με το άρθρο 64 παράγραφος 6 του κανονισμού (ΕΕ) 952/2013 αποκάλυψαν ορισμένες αδυναμίες όσον αφορά τη διοικητική συνεργασία του Πράσινου Ακρωτηρίου με τις τελωνειακές αρχές των κρατών μελών κατά την επαλήθευση των αποδεικτικών καταγωγής. Οι αδυναμίες αυτές μπορεί να είχαν ως αποτέλεσμα την απόρριψη της αιτούμενης παρέκκλισης για τους λόγους που προέβαλε το Πράσινο Ακρωτήριο. Ωστόσο, μετά την υποβολή του εν λόγω αιτήματος, το Πράσινο Ακρωτήριο, και ιδίως ο αλιευτικός κλάδος του, αντιμετώπισε βαθιά κρίση εξαιτίας της απώλειας εισοδήματος που προκλήθηκε από την πανδημία COVID-19. Η Επιτροπή έχει το δικαίωμα, δυνάμει του άρθρου 64 παράγραφος 6 του κώδικα, να λάβει υπόψη αυτή τη νέα κατάσταση και να αποφασίσει να χορηγήσει παρέκκλιση με δική της πρωτοβουλία.
                  
               
                     (6)
                  
                  
                     Επομένως, θα πρέπει να χορηγηθεί στο Πράσινο Ακρωτήριο προσωρινή παρέκκλιση από την απαίτηση, δυνάμει των κανόνων προτιμησιακής καταγωγής, σύμφωνα με την οποία τα προϊόντα θεωρούνται καταγόμενα από τη δικαιούχο χώρα μόνον όταν περιέχουν ύλες των κεφαλαίων 3 και 16 της Συνδυασμένης Ονοματολογίας που παράγονται εξολοκλήρου στη χώρα αυτή. Για το πρώτο έτος εφαρμογής της, η παρέκκλιση θα πρέπει να χορηγηθεί για ετήσια ποσότητα 5 000 τόνων παρασκευασμάτων ή κονσερβών φιλέτων τόνου, 3 000 τόνων παρασκευασμάτων ή κονσερβών φιλέτων από σκουμπρί και για ετήσια ποσότητα 1 000 τόνων παρασκευασμάτων ή κονσερβών φιλέτων από βαρελάκι ή κοπάνι. Προκειμένου να ληφθούν υπόψη τα εμπορικά συμφέροντα της Ευρωπαϊκής Ένωσης και να διατηρηθεί ο θεμιτός ανταγωνισμός μεταξύ του εσωτερικού αλιευτικού κλάδου της και του αλιευτικού κλάδου τρίτων χωρών, η ετήσια ποσότητα θα πρέπει να μειωθεί τα επόμενα έτη σύμφωνα με τις ποσότητες που προβλέπονται στα παραρτήματα I και II, με εξαίρεση τα παρασκευάσματα ή τις κονσέρβες φιλέτων από βαρελάκι ή κοπάνι. Η διάρκεια της παρέκκλισης θα πρέπει να περιοριστεί σε περίοδο τριών ετών, ώστε να μπορέσει το Πράσινο Ακρωτήριο να ανακάμψει από την κρίση της COVID-19 και να επιδιώξει να ολοκληρώσει τις αναγκαίες διαρθρωτικές προσαρμογές στον αλιευτικό τομέα, με σκοπό τη συμμόρφωση με τους κανόνες καταγωγής για τα σχετικά προϊόντα. Ωστόσο, η παρέκκλιση θα πρέπει να χορηγηθεί υπό την προϋπόθεση ότι οι τελωνειακές αρχές του Πράσινου Ακρωτηρίου διενεργούν ποσοτικούς ελέγχους στις εξαγωγές των προϊόντων που υπόκεινται στην παρέκκλιση και ότι κοινοποιούν στην Επιτροπή δήλωση των ποσοτήτων για τις οποίες έχουν εκδοθεί βεβαιώσεις καταγωγής κατ’ εφαρμογή του παρόντος κανονισμού, καθώς και τους αύξοντες αριθμούς των εν λόγω βεβαιώσεων.
                  
               
                     (7)
                  
                  
                     Επιπλέον, το Πράσινο Ακρωτήριο θα πρέπει να επωφεληθεί από παρέκκλιση που προβλέπεται δυνάμει των προτιμησιακών κανόνων καταγωγής του ΣΓΠ για τον τόνο και το σκουμπρί, με την προϋπόθεση ότι υποβάλλει τακτικά εκθέσεις στις αρμόδιες υπηρεσίες της Επιτροπής σχετικά με τα μέτρα που έχει λάβει για τη βελτίωση της συμμόρφωσης με τους κανόνες σχετικά με την καταγωγή των προϊόντων και με τις σχετικές διαδικασίες, καθώς και για την παροχή διοικητικής συνεργασίας, όπως απαιτείται για την εφαρμογή των προτιμησιακών καθεστώτων στο πλαίσιο του ΣΓΠ που αναφέρονται στο άρθρο 1 παράγραφος 2 του κανονισμού (ΕΕ) αριθ. 978/2012. Οι εν λόγω εκθέσεις θα πρέπει να υποβάλλονται σύμφωνα με ακριβές χρονοδιάγραμμα, με βάση το οποίο τυχόν καθυστερήσεις στην τήρηση των καθορισμένων προθεσμιών θα πρέπει να οδηγούν στην αναστολή της παρέκκλισης, η οποία πρέπει να κοινοποιείται στις αρμόδιες αρχές του Πράσινου Ακρωτηρίου έπειτα από υπενθύμιση και πρόσκληση υποβολής των εκθέσεων εντός δέκα εργάσιμων ημερών. Οποιαδήποτε τέτοια αναστολή δεν παρατείνει τη χρονική περίοδο που προβλέπεται στον κανονισμό και στα οικεία παραρτήματα 1 και 2. Τα στοιχεία που πρέπει να περιέχονται στις εν λόγω εκθέσεις θα πρέπει να παρατεθούν σε παράρτημα του παρόντος κανονισμού.
                  
               
                     (8)
                  
                  
                     Η διαχείριση των ποσοτήτων που καθορίζονται στα παραρτήματα του παρόντος κανονισμού θα πρέπει να γίνεται σύμφωνα με τα άρθρα 49 έως 54 του εκτελεστικού κανονισμού (ΕΕ) 2015/2447 της Επιτροπής (6), που διέπουν τη διαχείριση των δασμολογικών ποσοστώσεων.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό θα πρέπει να αρχίσουν να ισχύουν την επομένη της δημοσίευσής του και να εφαρμοστεί αναδρομικά από την 1η Ιανουαρίου 2021, ώστε να ληφθεί υπόψη η δυσχερής κατάσταση του Πράσινου Ακρωτηρίου και να επιτραπεί στη συγκεκριμένη χώρα να εφαρμόσει την παρέκκλιση σε προϊόντα που εισάγονται στην ΕΕ από την εν λόγω ημερομηνία.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Κατά παρέκκλιση από το άρθρο 41 στοιχείο β) και το άρθρο 45 του κατ’ εξουσιοδότηση κανονισμού (ΕΕ) 2015/2446, προϊόντα που αναφέρονται στα παραρτήματα I και II και παράγονται στο Πράσινο Ακρωτήριο από ψάρια μη καταγόμενα θεωρούνται ως καταγωγής Πράσινου Ακρωτηρίου σύμφωνα με τα άρθρα 2, 3 και 4 του παρόντος κανονισμού.
         
         
            Άρθρο 2
            
               1.   Η παρέκκλιση εφαρμόζεται σε προϊόντα τα οποία έχουν εξαχθεί από το Πράσινο Ακρωτήριο και δηλωθεί για θέση σε ελεύθερη κυκλοφορία στην Ένωση κατά την περίοδο από την 1η Ιανουαρίου 2021 έως την 31η Δεκεμβρίου 2023.
            
            
               2.   Η παρέκκλιση εφαρμόζεται σε προϊόντα εντός του ορίου των ετήσιων ποσοτήτων που παρατίθενται στο παράρτημα I (τόνος) και στο παράρτημα II (σκουμπρί και κοπάνι).
            
            
               3.   Η εφαρμογή της παρέκκλισης προϋποθέτει την τήρηση των όρων του άρθρου 43 του κατ’ εξουσιοδότηση κανονισμού (ΕΕ) 2015/2446.
            
         
         
            Άρθρο 3
            Η διαχείριση των ποσοτήτων που καθορίζονται στα παραρτήματα I και II του παρόντος κανονισμού γίνεται σύμφωνα με τα άρθρα 49 έως 54 του εκτελεστικού κανονισμού (ΕΕ) 2015/2447 της Επιτροπής που διέπουν τη διαχείριση των δασμολογικών ποσοστώσεων.
         
         
            Άρθρο 4
            Η παρέκκλιση χορηγείται υπό τους ακόλουθους όρους:
            
                        1.
                     
                     
                        Οι τελωνειακές αρχές του Πράσινου Ακρωτηρίου λαμβάνουν τα αναγκαία μέτρα για τη διενέργεια ποσοτικών ελέγχων κατά τις εξαγωγές των προϊόντων που αναφέρονται στο άρθρο 1.
                     
                  
                        2.
                     
                     
                        Στις βεβαιώσεις καταγωγής που συντάσσονται από τους εγγεγραμμένους εξαγωγείς αναγράφεται η ακόλουθη ένδειξη: «Derogation — Commission Implementing Regulation (EU) 2021/966».
                     
                  
                        3.
                     
                     
                        Οι αρμόδιες αρχές του Πράσινου Ακρωτηρίου κοινοποιούν στην Επιτροπή δήλωση των ποσοτήτων για τις οποίες έχουν συνταχθεί βεβαιώσεις καταγωγής κατ’ εφαρμογή του παρόντος κανονισμού, καθώς και τα αντίγραφα των εν λόγω αποδεικτικών. Οι εν λόγω εκθέσεις κοινοποιούνται στην Επιτροπή 6 μήνες, 18 μήνες και 30 μήνες μετά την έναρξη ισχύος του παρόντος κανονισμού.
                     
                  
                        4.
                     
                     
                        Οι αρμόδιες αρχές του Πράσινου Ακρωτηρίου κοινοποιούν στην Επιτροπή, ταυτόχρονα με τις εκθέσεις που αναφέρονται στην παράγραφο 3, έκθεση που περιέχει λεπτομερείς πληροφορίες σχετικά με τα μέτρα που έλαβαν με σκοπό:
                        
                                    α)
                                 
                                 
                                    να διασφαλίσουν τη συμμόρφωση με τους κανόνες που αφορούν την καταγωγή των προϊόντων και με τις σχετικές διαδικασίες·
                                 
                              
                                    β)
                                 
                                 
                                    να παρέχει διοικητική συνεργασία, όπως απαιτείται για την εφαρμογή των προτιμησιακών καθεστώτων στο πλαίσιο του ΣΓΠ.
                                 
                              
                  Οι απαιτούμενες πληροφορίες που πρέπει να υποβάλλονται από τις αρμόδιες αρχές του Πράσινου Ακρωτηρίου παρατίθενται στο παράρτημα III.
         
         
            Άρθρο 5
            Αν οι αρμόδιες αρχές δεν τηρήσουν την υποχρέωσή τους για υποβολή εκθέσεων που προβλέπεται στο άρθρο 4 παράγραφοι 3 και 4, εντός των εκεί οριζόμενων προθεσμιών, η Επιτροπή αποστέλλει υπενθύμιση στις αρμόδιες αρχές του Πράσινου Ακρωτηρίου, καλώντας τες να υποβάλουν τις απαιτούμενες πληροφορίες εντός 10 εργάσιμων ημερών. Αν οι αρμόδιες αρχές του Πράσινου Ακρωτηρίου δεν απαντήσουν σε αυτό το αίτημα εντός της ταχθείσας προθεσμίας, η Επιτροπή μπορεί να αναστείλει την παρέκκλιση που προβλέπεται στον παρόντα κανονισμό. Οποιαδήποτε τέτοια αναστολή δεν παρατείνει τη χρονική περίοδο που προβλέπεται στον παρόντα κανονισμό και στα οικεία παραρτήματα 1 και 2. Η εν λόγω αναστολή κοινοποιείται στις αρμόδιες αρχές του Πράσινου Ακρωτηρίου και δημοσιεύεται στην Επίσημη Εφημερίδα, σειρά C.
         
         
            Άρθρο 6
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 11 Ιουνίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 (ΕΕ L 303 της 31.10.2012, σ. 1).
         
            (3)  Κατ’ εξουσιοδότηση κανονισμός (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (ΕΕ L 343 της 29.12.2015, σ. 1).
         
            (4)  Εκτελεστικός κανονισμός (ΕΕ) 2019/561 της Επιτροπής, της 8ης Απριλίου 2019, για τη χορήγηση στο Πράσινο Ακρωτήριο προσωρινής παρέκκλισης από τους κανόνες προτιμησιακής καταγωγής οι οποίοι προβλέπονται στον κατ’ εξουσιοδότηση κανονισμό (ΕΕ) 2015/2446, όσον αφορά παρασκευάσματα και κονσέρβες φιλέτων τόνου (ΕΕ L 98 της 9.4.2019, σ. 13).
         
            (5)  Εκτελεστικός κανονισμός (ΕΕ) 2019/620 της Επιτροπής, της 17ης Απριλίου 2019, για τη χορήγηση στο Πράσινο Ακρωτήριο προσωρινής παρέκκλισης από τους κανόνες προτιμησιακής καταγωγής οι οποίοι προβλέπονται στον κατ’ εξουσιοδότηση κανονισμό (ΕΕ) 2015/2446, όσον αφορά παρασκευάσματα και κονσέρβες φιλέτων από σκουμπρί καθώς και παρασκευάσματα και κονσέρβες φιλέτων από βαρελάκι ή κοπάνι (ΕΕ L 108 της 23.4.2019, σ. 1).
         
            (6)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
      
      
         
            ΠΑΡΑΡΤΗΜΑ I
            
                        
                           Αύξων αριθμός
                        
                     
                     
                        
                           Κωδικός ΣΟ
                        
                     
                     
                        
                           Κωδικός TARIC
                        
                     
                     
                        
                           Περιγραφή των εμπορευμάτων
                        
                     
                     
                        
                           Περίοδοι
                        
                     
                     
                        Ετήσια ποσότητα (σε τόνους καθαρού βάρους)
                     
                  
                        09.1602
                     
                     
                        1604142100 
                        1604142690 
                        1604142800 
                        1604207050 
                        1604207055 
                        1604143190 
                        1604143690 
                        1604143800 
                        1604207099 
                        0304870090 
                        1604144120 
                        1604144629 
                        1604144820 
                        1604207045 
                        0304870020 
                        1604144130 
                        1604144830 
                     
                     
                        10
                     
                     
                        Παρασκευάσματα και κονσέρβες φιλέτων και «καρρέ» (loins) παλαμίδας (Katsuwonus pelamis)
                        Παρασκευάσματα και κονσέρβες φιλέτων και «καρρέ» (loins) κιτρινόπτερου τόνου (Thunnus albacares)
                        Παρασκευάσματα και κονσέρβες φιλέτων και «καρρέ» (loins) μεγαλόφθαλμου τόνου (Thunnus obesus)
                        Παρασκευάσματα λευκού τόνου (Thunnus alalunga)
                     
                     
                        1.1.2021 έως 31.12.2021
                        1.1.2022 έως 31.12.2022
                        1.1.2023 έως 31.12.2023
                     
                     
                        5 000  τόνοι
                        3 500  τόνοι
                        2 500  τόνοι
                     
                  
      
      
         
            ΠΑΡΑΡΤΗΜΑ II
            
                        
                           Αύξων αριθμός
                        
                     
                     
                        
                           Κωδικός ΣΟ
                        
                     
                     
                         
                     
                     
                        
                           Περιγραφή των εμπορευμάτων
                        
                     
                     
                        
                           Περίοδοι
                        
                     
                     
                        Ετήσια ποσότητα (σε τόνους καθαρού βάρους)
                     
                  
                        09.1647
                     
                     
                        1604 15 11 
                        ex 1604 19 97 
                     
                     
                         
                     
                     
                        Παρασκευάσματα και κονσέρβες φιλέτων από σκουμπρί (Scomber scombrus, Scomber japonicus, Scomber colias)
                     
                     
                        1.1.2021 έως 31.12.2021
                        1.1.2022 έως 31.12.2022
                        1.1.2023 έως 31.12.2023
                     
                     
                        3 000  τόνοι
                        2 500  τόνοι
                        2 000  τόνοι
                     
                  
                        09.1648
                     
                     
                        1604 20 90 
                        ex 1604 19 97 
                     
                     
                         
                     
                     
                        Παρασκευάσματα και κονσέρβες φιλέτων από βαρελάκι ή κοπάνι (Auxis thazard, Auxis rochei)
                     
                     
                        1.1.2021 έως 31.12.2021
                        1.1.2022 έως 31.12.2022
                        1.1.2023 έως 31.12.2023
                     
                     
                        1 000  τόνοι
                        1 000  τόνοι
                        1 000  τόνοι
                     
                  
      
      
         
            ΠΑΡΑΡΤΗΜΑ III
            Μέτρα που πρέπει να αναφέρονται από τις αρμόδιες αρχές του Πράσινου Ακρωτηρίου, όπως αναφέρεται στο άρθρο 4 παράγραφος 4
            Η έκθεση που αναφέρεται στο άρθρο 4 παράγραφος 4 περιλαμβάνει λεπτομερή περιγραφή των μέτρων που λαμβάνουν οι αρμόδιες αρχές του Πράσινου Ακρωτηρίου για να εξασφαλίσουν ότι:
            
                        α)
                     
                     
                        διενεργούνται επαληθεύσεις του χαρακτήρα καταγωγής των προϊόντων κατόπιν αιτήματος των τελωνειακών αρχών των κρατών μελών, για κάθε αίτημα, εντός των προθεσμιών που ορίζονται στο άρθρο 109 του εκτελεστικού κανονισμού (ΕΕ) 2015/2447·
                     
                  
                        β)
                     
                     
                        οι επαληθεύσεις του χαρακτήρα καταγωγής των προϊόντων της θαλάσσιας αλιείας που αναφέρονται στο άρθρο 44 παράγραφος 1 στοιχείο η) του κατ’ εξουσιοδότηση κανονισμού (ΕΕ) 2015/2446 της Επιτροπής περιλαμβάνουν έλεγχο του τόπου αλίευσης, καθώς και ότι οι επαληθεύσεις του χαρακτήρα καταγωγής άλλων προϊόντων που λαμβάνονται από τη θάλασσα εκτός των χωρικών υδάτων που αναφέρονται στο άρθρο 44 παράγραφος 1 στοιχείο η) του εν λόγω κατ’ εξουσιοδότηση κανονισμού περιλαμβάνουν έλεγχο των συνθηκών ιδιοκτησίας του σκάφους·
                     
                  
                        γ)
                     
                     
                        οι έλεγχοι που αναφέρονται στο άρθρο 108 παράγραφος 1 στοιχείο β) του εκτελεστικού κανονισμού (ΕΕ) 2015/2447 διενεργούνται σε εξαγωγείς κατά διαστήματα που καθορίζονται με βάση κατάλληλα κριτήρια ανάλυσης κινδύνου σύμφωνα με το άρθρο 108 παράγραφος 2 του εν λόγω εκτελεστικού κανονισμού·
                     
                  
                        δ)
                     
                     
                        οι εξαγωγείς και οι διοικητικοί υπάλληλοι στο Πράσινο Ακρωτήριο ενημερώνονται δεόντως για τους κανόνες προτιμησιακής καταγωγής για τους σκοπούς του ΣΓΠ και για τις σχετικές διαδικασίες, μέσω κατάλληλων οδηγιών, καταρτίσεων, σεμιναρίων και/ή διαδικτυακών πληροφοριών.
                     
                  Η έκθεση σχετικά με τα μέτρα που αναφέρονται στο στοιχείο α) ανωτέρω περιέχει, για κάθε αίτημα επαλήθευσης της καταγωγής που λαμβάνεται από τις τελωνειακές αρχές των κρατών μελών, τα ακόλουθα στοιχεία:
            
                        •
                     
                     
                        τα στοιχεία αναφοράς και την ημερομηνία του αιτήματος επαλήθευσης της καταγωγής,
                     
                  
                        •
                     
                     
                        το κράτος μέλος που απέστειλε το αίτημα [το αιτούν κράτος μέλος],
                     
                  
                        •
                     
                     
                        την ημερομηνία παραλαβής του αιτήματος από τις αρμόδιες αρχές του Πράσινου Ακρωτηρίου,
                     
                  
                        •
                     
                     
                        τα σχετικά προϊόντα (κωδικός ΕΣ και περιγραφή των προϊόντων),
                     
                  
                        •
                     
                     
                        την ημερομηνία αποστολής της απάντησης στο αιτούν κράτος μέλος,
                     
                  
                        •
                     
                     
                        τους λόγους για τυχόν καθυστέρηση απάντησης στο αίτημα, κατά περίπτωση,
                     
                  
                        •
                     
                     
                        την αξιολόγηση του αιτήματος από τις αρμόδιες αρχές του Πράσινου Ακρωτηρίου (δηλαδή κατά πόσον η καταγωγή που δηλώνεται στη βεβαίωση καταγωγής επιβεβαιώθηκε ή όχι).
                     
                  Η έκθεση σχετικά με τα μέτρα που αναφέρονται στο στοιχείο γ) ανωτέρω περιέχει τα ακόλουθα στοιχεία:
            
                        •
                     
                     
                        τον αριθμό των ελέγχων που διενεργήθηκαν,
                     
                  
                        •
                     
                     
                        τα κριτήρια ανάλυσης κινδύνου που χρησιμοποιούν οι αρμόδιες αρχές για την αξιολόγηση των κινδύνων και τον καθορισμό των διαστημάτων μεταξύ τακτικών ελέγχων σε εξαγωγείς,
                     
                  
                        •
                     
                     
                        τη μεθοδολογία που ακολουθήθηκε κατά τους ελέγχους,
                     
                  
                        •
                     
                     
                        πληροφορίες σχετικά με το κατά πόσον οι αρμόδιες αρχές απαίτησαν από (ορισμένους) εξαγωγείς να παράσχουν αντίγραφα ή κατάλογο των βεβαιώσεων καταγωγής που έχουν συντάξει, με σκοπό τη διενέργεια των ελέγχων που αναφέρονται στο άρθρο 108 παράγραφος 1 στοιχείο β), σύμφωνα με το άρθρο 108 παράγραφος 2 του εκτελεστικού κανονισμού (ΕΕ) 2015/2447,
                     
                  
                        •
                     
                     
                        πληροφορίες σχετικά με το κατά πόσον από τους ελέγχους προέκυψε ότι οι εξαγωγείς στο Πράσινο Ακρωτήριο κατανοούν τους εφαρμοστέους κανόνες καταγωγής και τις σχετικές διαδικασίες,
                     
                  
                        •
                     
                     
                        τυχόν διορθωτικά μέτρα που έχουν ληφθεί και/ή κυρώσεις που έχουν επιβληθεί στον εξαγωγέα για τη σύνταξη ανακριβούς δήλωσης καταγωγής.
                     
                  Η έκθεση σχετικά με τα μέτρα που αναφέρονται στο στοιχείο δ) ανωτέρω περιλαμβάνει τις οδηγίες, τα έγγραφα και το υλικό κατάρτισης σχετικά με τους κανόνες προτιμησιακής καταγωγής για τους σκοπούς του ΣΓΠ και με τις σχετικές διαδικασίες, που χρησιμοποιούνται για την ενημέρωση εξαγωγέων και διοικητικών υπαλλήλων του Πράσινου Ακρωτηρίου.
            Με τις εκθέσεις που αναφέρονται στο άρθρο 4 παράγραφοι 3 και 4 επικαιροποιούνται οι πληροφορίες που παρέχονται στις προηγούμενες εκθέσεις.